Tienermeisie verkrag, vermink, vermoorNomvula Mokonyane, die premier van Gauteng, het Woensdag gesê niemand verdien dit om verkrag, vermink en vermoor te word nie. Dit volg nadat die liggaam van Thandeka Madonsela (14) Saterdag in ŉ veld in Naturena, suid van Johannesburg, gevind is. Haar liggaam is naby die N1-snelweg gevind. Sy is verkrag en haar liggaam het verskeie steekwonde gehad. Lt.kol. Katlego Mogale, ŉ polisiewoordvoerder, het gesê die meisie is Vrydag verkrag en vermoor. Volgens Mogale is twee tienerseuns, onderskeidelik 16 en 17 jaar oud, Dinsdag in verband met haar moord in hegtenis geneem. Hulle het reeds in die hof verskyn en is in die sorg van hul ouers vrygelaat tot hulle weer in die hof moet verskyn.